Leerder doodgesteek ná bakleiery oor selfoon(Argieffoto: Unsplash) ’n Leerder (19) is Donderdag by ’n hoërskool in die omgewing van Harrismith in die Vrystaat deur ’n medeleerder met ’n mes doodgesteek. Dít glo oor ’n selfoon. Brig. Motantsi Makhele, woordvoerder van die polisie, sê die plaaslike polisie is omstreeks 14:10 na die Lerato Thando High School in Intabazwe ontbied. Polisiebeamptes is met hul aankoms by die skool na ’n klaskamer geneem waar die leerder se liggaam in ’n plas bloed naby die deur gelê het. Daar word beweer dat ’n graad 10-leerder vanmiddag na die graad 11-klas gegaan het waar ’n groep seuns met ’n selfoon gespeel het. Die leerder het glo die selfoon gegryp en geweier om dit aan die seuns terug te gee. Dit is tóé dat die verdagte (17) ’n mes by een van sy klasmaats geneem en die oorledene een keer daarmee in die bors gesteek het. Die slagoffer het op die toneel inmekaargesak en gesterf. Makhele sê die minderjarige leerder is intussen in hegtenis geneem en sal binnekort in die Harrismith-landdroshof onder toesig van sy ouers verskyn.